Diari Oficial de la Generalitat Valenciana


Sumari del DOGV 2952, del 14-03-1997 (1997/805968)

RESOLUCIÓ de 17 de febrer de 1997, de la Universitat d'Alacant, per la qual es convoquen proves selectives per a ingressar en l'escala d'ajudant d'arxius, biblioteques i centres de documentació.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2952

Data del DOGV
:   14-03-1997

Secció del DOGV
:   AUTORITATS I PERSONAL

Número del document
:   1997/805968


Data del document
:   17-02-1997

Organisme emissor
:   Universitat d'Alacant

Tipus de document
:   Resolució

RESOLUCIÓ de 17 de febrer de 1997, de la Universitat d'Alacant, per la qual es convoquen proves selectives per a ingressar en l'escala d'ajudant d'arxius, biblioteques i centres de documentació.  
Segons disposen els estatuts d'aquesta Universitat, aprovats pel Decret 107/1985, de la Generalitat Valenciana, de 22 de juliol (Diari Oficial de la Generalitat Valenciana de 26 de setembre), i amb la finalitat d'atendre les necessitats de personal d'administració i serveis, aquest Rectorat, fent ús de les seues competències, atribuïdes en l'article 18 de la Llei 11/1983, de Reforma Universitària, article 3,2 e), com també en els estatuts d'aquesta Universitat, acorda convocar proves selectives per a l'ingrés en l'escala d'ajudants d'arxius, biblioteques i centres de documentació de la Universitat d'Alacant, segons aquestes bases:  
1. Normes generals  
1.1 Es convoquen proves selectives per a cobrir, pel sistema d'accés lliure, 10 places de l'escala d'ajudants d'arxius, biblioteques i centres de documentació de la Universitat d'Alacant, sector d'administració especial.  
1.1.1 Del total de les places, se'n reservarà un 3% per a persones amb discapacitats d'un grau igual o superior al 33%, d'acord amb la disposició addicional 19 de la Llei 30/1984, de 2 d'agost, de mesures per a la Reforma de la Funció Pública, amb les addicions de la Llei 23/1988, de 28 de juliol, que modifica l'anterior. Aquesta quota de reserva és d'1 plaça.  
Les places sense cobrir de la quota de reserva de discapacitats s'incorporaran a les d'accés lliure.   
1.2 Són aplicables a aquesta convocatòria el Decret Legislatiu de 24 d'octubre de 1995 del Govern Valencià, la Llei 30/1984, de 2 d'agost, amb les modificacions corresponents, en particular la Llei 23/1988, de 28 de juliol, la Llei 22/1993, de 29 de desembre, i la Llei 42/1994, de 30 de desembre, el Reial Decret 364/1995, de 10 de març (BOE del 10 d'abril), l'Estatut de la Universitat d'Alacant, i les bases d'aquesta convocatòria.  
1.3 El procediment de selecció dels aspirants serà el concurs oposició.  
1.3.1 La fase d'oposició consta dels exercicis següents, que són eliminatoris:  
- Primer exercici. Qüestionari amb respostes múltiples sobre el temari que apareix com a annex d'aquesta convocatòria, d'aquestes respostes solament una és correcta. Es valorarà de 0 a 10 punts; cal obtenir-ne almenys 5 per a superar l'exercici.   
- Segon exercici. Redacció d'assentaments bibliogràfics, amb classificació decimal universal i assignació d'encapçalaments de matèries de cinc publicacions modernes, que poden ser monografies, publicacions periòdiques i materials especials, en qualsevol dels idiomes de la Comunitat Europea, i dels oficials de l'estat espanyol, i també redacció de la fitxa de catalogació d'un document d'arxiu. Es valorarà de 0 a 10 punts i cal obtenir-ne almenys 5 per a superar l'exercici.  
S'hi poden usar les regles de catalogació vigents, les taules CDU, llistes d'encapçalaments de matèries o thesaurus i diccionaris de llengua.  
Per a fer aquest exercici, els aspirants disposaran de documents originals o de fotocòpies. En el cas que siguen fotocòpies, els documents originals es poden consultar en la taula del tribunal.  
El temps màxim per a fer la prova són quatre hores.  
- Tercer exercici. Consisteix en una prova sobre coneixement de dos idiomes moderns, l'anglès i un altre, que els aspirants han de triar entre francés, alemany o italià. Han d'elaborar un resum informatiu en castellà d'un document en anglés, i un altre en francés, alemany o italià. S'hi pot usar el diccionari. Es valorarà de 0 a 10 punts i cal obtenir-ne almenys 5 per a superar l'exercici.  
- Quart exercici. S'ha d'elaborar un projecte sobre les funcions de l'escala. No es pot usar material de suport per a fer l'exercici. Durant la defensa del projecte, el tribunal pot debatre amb l'aspirant els aspectes que considere rellevants. Es valora de 0 a 10 punts i cal obtenir-ne almenys 5 per a superar-lo.  
1.3.2 La fase de concurs, que no és eliminatòria, s'ha d'aplicar als aspirants que superen els tres primers exercicis. Es valoraran les aptituds, els coneixements i l'experiència dels candidats, d'acord amb el barem següent:  
- Per tenir titulació superior i/o específica, fins a 0.6 punts.  
- Per l'experiència demostrada, segons es detalla a continuació:  
a) Experiència en biblioteques i biblioteques universitàries, fins a 1,2 punts  
b) Experiència en les funcions de catalogació i documentació, com també d'altres que s'han de desenvolupar, fins a 1,2 punts.  
c) Experiència en direcció d'equips de treball, fins a 1,2 punts  
- Per formació complementària que siga rellevant en el lloc que s'ha d'exercir, fins a un màxim d'1,2 punts.  
- Per altres mèrits que considere el tribunal, fins a 0,6 punts.   
1.3.3 La puntuació de la fase de concurs, aplicada als aspirants que apareixen en la base 1.3.2, s'ha de fer pública abans que comence el quart exercici.  
1.3.4 La proposta d'adjudicació de les places es farà a favor dels aspirants que, després de sumar les qualificacions de tots els exercicis superats i el resultat del concurs, es troben dins de nombre de les vacants oferides.  
Els aspirants proposats per a l'adjudicació de les places seran nomenats funcionaris en pràctiques i han de fer un període de pràctiques formatives, durant el qual seran avaluats periòdicament pels responsables de les unitats de destinació. Aquest període tindrà una duració de sis mesos i cal obtenir-hi la qualificació d'apte.  
1.4 No es pot declarar superat el procés selectiu un nombre d'aspirants superior al de places convocades.  
1.5 El primer exercici es farà a partir del dia 20 de març de 1997.  
2. Requisits dels candidats  
2.1. Per a ser admés a les proves selectives, els aspirants han de reunir aquests requisits:  
2.1.1 Ser espanyol o espanyola o nacional d'un país de la Comunitat Europea  
2.1.2 Haver fet els 18 anys.  
2.1.3 Tenir el títol de diplomat universitari, enginyer tècnic, arquitecte tècnic o equivalent, o estar en condicions d'obtenir-lo.  
2.1.4 Els nacionals dels altres estats membres de la Comunitat Europea han de tenir el títol homologat o convalidat a l'equivalent espanyol requerit en la base 2.1.3, o han d'estar en condicions d'obtenir-lo.   
2.1.5 No tenir cap malaltia o discapacitat física o psíquica que els impedisca l'exercici de les funcions corresponents.  
2.1.6 No haver estat separat, amb expedient disciplinari, del servei de qualsevol de les administracions públiques, ni trobar-se inhabilitat per a l'exercici de les funcions corresponents.  
2.2 Tots els requisits enumerats s'han de tenir el dia que acaba el termini de presentació de sol·licituds i s'han de mantenir fins al moment de la presa de possessió com a funcionari de carrera.  
3. Sol·licituds  
3.1 Aquells qui vulguen participar en aquestes proves selectives han de sol·licitar-ho en una instància, adreçada al rector de la Universitat, que poden demanar gratuïtament en els Serveis Generals de la Universitat o en el Govern Civil d'Alacant.  
3.2 Les sol·licituds s'han de presentar en el Registre General de la Universitat (edifici de Gerència i Serveis Generals) en el termini de 20 dies naturals, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. Es poden emprar les vies de la normativa vigent establides en l'article 38.4 de la Llei 30/1992, de 26 de novembre.  
3.3. La instància ha d'adjuntar l'expedient personal detallat i la documentació justificativa, perquè el tribunal puga valorar-los, si escau, en la fase del concurs. No s'admet la presentació de documentació, després que acabe el termini de presentació d'instàncies.  
3.4 Els drets d'examen són 2.030 pessetes i s'han d'ingressar en la Caja de Ahorros del Mediterráneo (CAM), oficina 3191, del campus universitari de Sant Vicent del Raspeig , compte corrent número 5400064-64. L'ingrés es pot fer en altres oficines de la mateixa entitat bancària o en altres entitats.  
En la sol·licitud ha de figurar el segell de la caixa d'estalvis esmentada o el justificant de la transferència que, si falta, comportarà l'exclusió de l'aspirant. En cap cas la presentació i el pagament en l'oficina bancària implica la substitució del tràmit de presentació de la sol·licitud, en el termini i en la forma consignada, davant l'òrgan indicat.  
3.5. Després d'emplenar la instància, s'han de seguir les instruccions següents:  
3.5.1 En el requadre «Forma d'accés», els aspirants que hi concorren pel sistema general d'accés lliure han de consignar L. Els aspirants que hi concorren pel sistema de quota establit en la base 1.1.1 han de consignar-hi D.  
3.5.2 Els aspirants amb discapacitats ho han d'indicar en la sol·licitud i marcar amb una X el requadre 6. A més, han de sol·licitar les possibles adaptacions de temps i mitjans per a fer l'exercici en el requadre 7. Així mateix, han de concórrer a l'exercici o exercicis per als quals es concrete l'adaptació, proveïts del certificat acreditatiu de la minusvalidesa o discapacitat corresponent, perquè es faça efectiva, si escau, la petició.  
3.5.3 En el requadre A) de l'epígraf «Dades a consignar, segons les bases de la convocatòria», els aspirants han de consignar l'idioma que elegeixen entre francés, alemany o italià, segons estableix la base 1.3, «Tercer exercici».  
3.6. Els errors de fet que es puguen col·legir de la sol·licitud es poden resoldre, en qualsevol moment, d'ofici o a petició de la persona interessada.  
4. Admissió d'aspirants  
4.1 Quan acabe el termini de presentació d'instàncies, el rector de la Universitat d'Alacant dictarà una resolució en el termini màxim d'un mes, que s'ha de publicar als taulers d'anuncis de la Universitat. En aquesta resolució, a més de declarar aprovada la llista de persones admeses i excloses, s'ha de constatar, amb una antelació mínima de 15 dies, el lloc, la data i l'hora de començament dels exercicis, la relació d'aspirants exclosos i les raons de l'exclusió, i també la composició del tribunal.  
4.2 Els aspirants exclosos disposen d'un termini de 10 dies naturals, comptadors a partir del següent al de la publicació de la resolució, per a poder resoldre el defecte que haja motivat l'exclusió.  
5. Tribunals  
5.1 Els membres del tribunal i els seus assessors es troben subjectes als motius i a les causes generals d'abstenció establides en els articles 28 i 29 de la Llei 30/1992.  
Així mateix, els aspirants poden recusar els membres del tribunal, si hi concorren els supòsits previstos en aquesta base.  
5.2 Abans de començar les proves selectives, si s'escau, s'ha de publicar una resolució amb el nomenament dels nous membres del tribunal, substituts dels que hagen perdut la seua condició.  
5.3 Amb una convocatòria prèvia del president, s'ha de constituir el tribunal amb l'assistència del president, del secretari i de la meitat, almenys, dels membres titulars o suplents. La sessió de constitució s'ha de dur a terme en el termini màxim de 30 dies, a partir de la designació, i mínim de 10 dies abans de fer el primer exercici.  
A partir de la constitució, el tribunal ha de requerir la presència de la majoria dels membres, titulars o suplents, per a actuar vàlidament.  
5.4 Dins la fase d'oposició, el tribunal ha de resoldre tots els dubtes que puguen sorgir en l'aplicació d'aquestes normes, com també què s'ha de fer en els casos no previstos.  
5.5 El tribunal pot incorporar assessors especialistes per a les proves dels exercicis que considere pertinents. Aquests assessors especialistes es limitaran a col·laborar en les seues especialitats tècniques. La designació d'aquests assessors s'ha de comunicar al rector de la Universitat.  
5.6 El tribunal qualificador de les proves ha d'adoptar les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. S'exclouran els aspirants que en els fulls d'examen incloguen noms, trets, marques o signes que permeten conéixer la seua identitat.  
5.7 El tribunal ha d'adoptar les mesures necessàries perquè els aspirants amb minusvalideses tinguen condicions semblants a les dels altres participants per a fer els exercicis. En aquest sentit, s'han d'establir, per a les persones amb minusvalideses que ho sol·liciten, segons estableix la base 3.5.2, les adaptacions possibles de temps i mitjans per a la realització de les proves.  
Si, en qualsevol moment del procés selectiu, el tribunal té dubtes sobre la capacitat per a exercir les activitats desplegades habitualment pels funcionaris de l'escala a què s'adscriuen aquestes proves d'un dels aspirants que es presenta per la quota de reserva de discapacitats, pot demanar el dictamen corresponent als òrgans competents del Ministeri de Treball i Assumptes Socials o, si escau, de la comunitat autònoma corresponent.  
5.8 Pel que fa a la comunicació de la resta d'incidències, el tribunal tindrà la seu en el Servei de Gestió de Personal de la Universitat, campus de Sant Vicent del Raspeig, telèfon 830 70 88, ext. 3041 o 2585.  
5.9 El tribunal té la categoria segona de les assenyalades en el Decret 200/1985, de desembre, del Consell de la Generalitat Valenciana, sobre indemnitzacions per raó del servei, ordre de 17 de febrer de 1986 (DOGV núm., de 10 de març de 1986), que desenvolupa el decret anterior, i Decret 79/1995, de 16 de maig, que el modifica.  
5.10 En cap cas, el tribunal pot declarar que ha obtingut plaça un nombre superior d'aspirants al de places convocades. Qualsevol proposta que contravinga la normativa establida serà nul·la de ple dret.  
6. Desenvolupament dels exercicis  
6.1 Els exercicis tindran lloc a les dependències de la Universitat d'Alacant, campus de Sant Vicent del Raspeig. El primer exercici s'ha de fer en el lloc, la data i l'hora que establisca la resolució del Rectorat d'aquesta Universitat a què fa referència la base 4.1.  
6.2 Després de fer cadascuna de les proves, el tribunal ha de fer pública la llista d'aspirants que les hagen superades en els locals on s'hagen dut a terme i en l'edifici de Serveis Generals de la Universitat.  
6.3 En cada exercici, els aspirants de nacionalitat espanyola han d'acreditar la seua identitat amb la presentació del document nacional d'identitat, del passaport, o del permís de conduir. Els nacionals de països membres de la Comunitat Europea han d'acreditar la seua identitat amb el document original que, s'expedeix en el país d'origen. Si algun dels aspirants no compleix aquest requisit, serà exclòs de les proves. En cap cas seran vàlides les còpies o les fotocòpies d'aquests documents.  
Els membres del tribunal i el personal col·laborador no han de permetre l'accés a les sales on es facen els exercicis a les persones que no complisquen els requisits anteriors, ni a les que compareguen quan haja conclós la crida als aspirants convocats.  
6.4 En qualsevol moment, els aspirants poden ser requerits pels membres del tribunal, perquè acrediten la seua identitat.  
6.5 Els aspirants seran convocats per a cada exercici amb una crida única, i s'exclouran de l'oposició aquells qui no hi compareguen, tret dels casos de força major, justificats degudament i considerats pel tribunal.  
6.6 El tribunal publicarà els anuncis successius per a fer el segon i els altres exercicis als locals on s'haja fet el primer, a la seu del tribunal assenyalada en la base 5.7 i en qualsevol altres mitjans, si es considera convenient per a facilitar la màxima divulgació, com a mínim 24 hores abans a l'assenyalada per a començar-los. Quan es tracte del mateix exercici, l'anunci s'ha de publicar als locals on s'haja dut a terme, a la seu del tribunal, i per qualsevol altre mitjà, si es considera convenient, com a mínim, 12 hores abans.  
6.7 En qualsevol moment del procés selectiu, si el tribunal s'assabenta que algun dels aspirants no té la totalitat dels requisits exigits per aquesta convocatòria, amb una audiència prèvia de la persona interessada, se n'ha de proposar l'exclusió al rector de la Universitat, a qui se li han de comunicar les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.  
Contra l'exclusió de l'aspirant es pot interposar un recurs ordinari, davant la mateixa autoritat indicada en el paràgraf anterior.  
7. Llista d'aprovats  
7.1 Quan acabe el procés de selecció, el tribunal ha de publicar en el lloc o en els llocs en què s'haja fet l'últim exercici i en la seu del tribunal, la relació d'aspirants aprovats per ordre de puntuació. En aquesta relació ha de constar el document nacional d'identitat, segons disposa la base 1.3.4.  
El president del tribunal ha d'enviar una còpia certificada de la llista final d'aprovats al rector de la Universitat, i ha d'especificar, igualment, les dades establides en el paràgraf anterior.  
7.2 Si hi ha empat, l'ordre s'ha d'establir segons la major puntuació obtinguda pels aspirants en el segon exercici de la fase d'oposició. Si l'empat continua, pel de major puntuació en el primer exercici, i si encara continua, s'han d'aplicar, successivament, els resultats obtinguts en el tercer exercici, en el quart i en la fase de concurs.  
8. Presentació de documents i nomenament de funcionaris  
8.1 En el termini de 20 dies naturals, comptadors des del dia següent al de la publicació de les llistes d'aprovats en el lloc o llocs de l'examen, els opositors aprovats han de presentar en el Registre General de la Universitat els documents següents:  
A) Fotocòpia del document nacional d'identitat o certificat de naixement expedit pel registre civil corresponent.  
B) Fotocòpia compulsada del títol acadèmic exigit en la base 2.1.3.  
C) Declaració jurada o promesa de no haver estat separat amb expedient disciplinari de cap administració pública, ni trobar-se inhabilitat per a exercir funcions públiques, segons el model de l'annex II d'aquesta convocatòria.  
D) Certificat mèdic acreditatiu de no patir cap malaltia o defecte físic o psíquic que impedisca l'exercici de les funcions corresponents, expedit per l'organisme competent de la comunitat autònoma, o pels serveis provincials del Ministeri de Sanitat i Consum.  
E) Els aspirants amb discapacitats han de presentar un certificat de la Conselleria de Treball i Assumptes Socials o d'un òrgan competent d'altres administracions públiques, que acredite una discapacitat igual o superior al 33%, com també la seua capacitat per a exercir les funcions que corresponen als llocs de treball oferits.  
8.2 Tret dels casos de força major, les persones que no presenten la documentació dins el termini fixat o els aspirants que, després d'examinar la documentació, no complisquen algun dels requisits assenyalats en la base 2.1, no poden ser nomenats funcionaris i les seues actuacions quedaran anul·lades, sense perjudici de la responsabilitat en què hagen incorregut per falsedat en la sol·licitud inicial.  
8.3 Aquells qui tinguen la condició de funcionaris de carrera no hauran de justificar documentalment les condicions i la resta de requisits ja provats per a obtenir el seu nomenament anterior. No obstant això, han de presentar un certificat del Ministeri o de l'organisme de què depenguen que acredite la seua condició i han d'expressar el nombre i l'import del trienni, com també la data de compliment.  
Igualment, si pertanyen a un cos o a una escala inferior al que es convoca, han de presentar l'acreditació de la titulació referida en la base 8.1.B).  
8.4 Les persones que superen les proves selectives han d'acreditar els coneixements de valencià amb la presentació del certificat del nivell elemental, expedit per la Junta Qualificadora de Coneixements de Valencià de la Generalitat Valenciana. Aquells que no reunisquen aquest requisit, han d'obtenir aquest títol en un termini de tres anys, comptadors des de la data de superació del procés selectiu perquè el seu nomenament tinga caràcter de definitiu.  
8.5 Per resolució de l'autoritat convocant i a proposta del tribunal qualificador, segons disposa la base 7, s'han de nomenar funcionaris en pràctiques els aspirants als quals fa referència la base 1.3.4, i s'ha de determinar la data en què serà efectiu aquest nomenament.  
La proposta de nomenament ha d'adjuntar una fotocòpia del document nacional d'identitat, o equivalent per als nacionals d'estats membres de la Comunitat Europea, i de l'exemplar de la sol·licitud de participació en les proves.  
8.6 Quan acabe el procés selectiu, aquells qui el superen, el nombre dels quals no pot excedir en cap cas el de places convocades, seran nomenats, a proposta del tribunal qualificador, funcionaris de carrera amb una resolució del rector de la Universitat d'Alacant que s'ha de publicar en el Diari Oficial de la Generalitat Valenciana.  
8.7 La presa de possessió dels aspirants aprovats s'ha de fer en el termini d'un mes, comptador des de la data de publicació del seu nomenament en el Diari Oficial de la Generalitat Valenciana.  
9. Norma final  
9.1 La convocatòria, les bases, i tots els actes administratius que es deriven de la convocatòria i de les actuacions del tribunal poden ser impugnades per les persones interessades en els casos i la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
9.2 L'Administració pot, si escau, revisar les resolucions del tribunal d'acord amb el que preveu aquesta norma.  
Alacant, 17 de febrer de 1997.- El gerent: Luis G. Ramos Gutiérrez.  
ANNEX I  
1. La Llei de Règim Jurídic de les Administracions Públiques i del Procediment Administratiu Comú: de l'activitat de les administracions públiques. Abstenció i recusació. Iniciació, ordenació, instrucció i acabament del procediment.  
2. La Llei 30/1984, de Mesures per a la Reforma de l'Administració Pública, i les seues modificacions posteriors: ordenació de la funció pública de les comunitats autònomes i regulació de la situació dels funcionaris transferibles. Bases del règim de retribucions. Modificacions en les situacions, règim disciplinari i de seguretat social dels funcionaris.  
3. La Llei de Reforma Universitària: creació, règim jurídic i estructura de les universitats. El Consell de Universitats.  
4. L'Estatut de la Universitat d'Alacant: estructura, òrgans de govern: Col·legiats i unipersonals. Classes i règim jurídic del professorat i del personal d'administració i serveis. Règim econòmic i financer. Patrimoni. Pressupost. Administració i control.  
5. La Llei de la Funció Pública Valenciana: el personal al servei de la Universitat d'Alacant. Adquisició i pèrdua de la condició de funcionari. Situacions administratives. Drets i deures. Incompatibilitats.  
6. La legislació del patrimoni artístic, bibliogràfic i documental.  
7. Biblioteques i els seus serveis: concepte, classes i funció.  
8. Centres nacionals de serveis bibliogràfics i biblioteques nacionals: concepte i funció.  
9. Les biblioteques universitàries de l'Estat espanyol.  
10. Les biblioteques especialitzades i els centres de documentació.  
11. Organització i gestió de biblioteques.  
12. Els processos tècnics. Monografies, publicacions periòdiques i materials especials.  
13. Tipus de catàlegs. Els catàlegs d'accés públic en línia.  
14. Evolució del llibre i de les biblioteques.   
15. Principals sistemes de classificació bibliogràfica. La CDU.  
16. Thesaurus: elements, construcció i manteniment.  
17. Bibliometria. Normalització. Terminologia  
18. Definició i objectius de la bibliografia. Teoria tècnica.  
19. El servei de referència i d'informació bibliogràfica.  
20. Organització bibliotecària a l'Estat espanyol i a la Comunitat Valenciana.  
21. El Servei d'Informació Bibliogràfica i Documental en la Universitat d'Alacant.  
22. Els usuaris de les biblioteques de la Universitat d'Alacant.  
23. La Universitat d'Alacant i la seua relació amb les biblioteques i els serveis bibliotecaris del seu entorn.  
ANNEX II  
(nom i cognoms) ... que visc a ..., amb el document nacional d'identitat número ...:  
Declare o promet sota jurament, per a ser nomenat/ada funcionari/nària de l'escala ..., que no he estat separat/ada del servei de cap de les administracions públiques i que no em trobe inhabilitat/ada per a exercir funcions públiques.  
... , de/d' ... de 1997